 NA MARY WANGARI RAIS William Ruto jana alitoa hotuba yake ya kwanza kabisa kuhusu Hali ya Taifa kwenye kikao cha pamoja cha Bunge la Kitaifa na Seneti tangu achukue usukani mbamo Septemba 2022. Wabunge, maseneta, mawaziri na wajumbe mbalimbali waliwasili mapema na kuchukua nafasi zao kabla ya Kiongozi wa Taifa kuwasili huku baadhi wakitumia muda huo kuelezea matarajio yao kwa vyombo vya habari. Msafara wa Rais uliwasili saa nane na dakika ishirini na saba adhuhuri huku Rais akiandamana na mkewe mama Rachel Ruto. Naibu Rais Rigathi Gachagua, Maspika Seneti Moses Wetangula (Bunge la Kitaifa) na Amason (Seneti) walikuwa ngangari kumpokea Rais aliyewasalimu viongozi kabla ya kukagua gwaride la heshima. Wimbo wa Taifa na wa Jumuiya ya Afrika Mashariki uliimbwa. Kinyume na matarajio ya wengi waliotarajia hotuba hiyo iwe ndefu, Rais Ruto alichukua muda wa karibu saa moja tu kuzungumzia hatua muhimu ambazo serikali yake imefanikisha hasa kuhusiana na kulipa madeni, mfumo wa Bottom Up na hazina ya Hasla Fund, afya, kilimo, na elimu hususan mikopo kwa wanafunzi. Hata hivyo, hisia mseto ziliibuka baada ya Kiongozi wa Upinzani Raila Odinga kukosa kuhudhuria kikao hicho. Licha ya kutengewa kiti kwenye Kitengo cha Spika katikati ya kinara mwenzake wa Azimio, Kiongozi wa Wiper Kalonzo Musyoka na Waziri wa Ulinzi Kithiki Kindure, Kiongozi wa ODM hakujitokeza. Badala yake, Bw Odinga alichagua kuhudhuria hafla iliyojumuisha vyuo vikuu mbalimbali nchini akiandamana na viongozi wengine wa ODM akiwemo Mbunge wa Embakasi Mashariki Babu Owino na Gavana wa Siaya James Orengo. Kinyume na Katibu Mkuu wa ODM Ediwn Sifuna aliyetangaza hadharani mwanzoni mitandaoni kwamba angesusia hotuba ya Rais Ruto, Bw Raila hakuashiria chochote kuhusu nia yake ya kuususia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  